《载效唐律二解兼寄弘甫夏君 其二》
明代·唐桂芳

几回醉倚碧琅玕，满袖清风客未还。买砚忽辞朱子里，抱琴又入武夷山。

茶收暖焙园丁喜，布割寒机村女閒。应想故园图画里，石榴花发小柴关。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。